**Дәреснең темасы: Башлангыч сыйныфлар өчен иҗади музыкаль кичә**

**“Авылым гүзәллеге”**

*Хәсәнова Миләүшә Кәшбетдин кызы,*

*башлангыч сыйныфлар укытучысы,*

*МГББУ “Вәрәшбаш төп гомуми белем бирү мәктәбе*

**Авылым гүзәллеге**

***Сәхнә бизәлеше.*** *Уң якта чишмә, тирә ягы ташлар белән уратылган, чишмә авызында зур таш тора. Сулда чәчәкле алан. Агачлар, агачлыкта кошлар сайрый. Алдарак, бер читтә күл, күл янында камышлар, агачлар.**Гармунда* ***Г.Тукай сүзләренә язылган “Туган авыл” көе яңгырый****. Арткы планда бер бала җырның 1 куплетын башкара. 3 кыз чыгалар.*

*1 нче күренеш*

**1 нче кыз.** Кара әле ничек моңлы итеп җырлый. Һәркемгә үзенең туган җире кадерле, матур инде. Безнең туган авылыбыз Вәрәшбаш үзенең гүзәл табигате белән, урман-кырларга байлыгы һәм “кызыл балчыгы” белән башка җирләрдән аерылып тора.

**2 нче кыз.**

Авылымның ямен , матурлыгын,

Ничек кенә сөйләп аңлатыйм.

Җанга рәхәт күңел тынычлыгын,

Авылымда гына мин татыйм.

**3 нче кыз.** Вәрәшбаш авылы чишмәләргә, елга-күлләргә дә бай.

Авылның исеме дә аның нәкъ уртасыннан агып ятучы Вәрәш елгасы исеменә бәйле. Чөнки әлеге елга безнең авыл эченнән агып чыгучы чишмәләрдән хасил булган. Шуңа да авыл Вәрәшбаш дип аталган.

**1 нче кыз.** Тереклек өчен иң кирәк нәрсә су, һава һәм җылылык. Тукай абый әйткәнчә безнең авылда җил дә вакытында исеп, яңгыр да вакытында ява.

**2 нче кыз.**

Яратам авылым – Вәрәшбашны,

Иң гүзәл җир дөньяда!

Бормаланып аккан елгасы

Сихри ямь өсти аңа.

Куе яшел урманнары

Тарта мине үзенә,

Чут-чут сайрап сандугачы

Үзәкләремне өзә.

**3 нче кыз.**

Ышанмасаң, кил әле син

Вәрәшбашның үзенә:

Таң калырсың, шаккатырсың

Аның гүзәллегенә!

Ягез әле кызлар, авылыбыз буйлап сәяхәт итеп кайтыйк әле. Аның матурлынгын башкаларга да күрсәтик.

***Кызлар башкаруында “Су юлы” биюе****.*

*2 нче күренеш*

*Көй әкрен генә яңгырый, кызлар чыга, көянтә чиләк асып* **4 нче кыз** *чишмәгә килә. Су алырга иелә, аптырап:*

**4 нче кыз** Кара әле, ни хикмәт бу. Кичә генә гөҗләп агып ята иде, ни булган бу чишмәгә?

*Ерактан тавыш ишетелә.*

**Чишмә.** Коткарыгыз, зинһар, буылам, үләм!

**4 нче кыз**. Нишләргә инде, тирә-юньдә кеше дә юк *(ташларны ала, зур*

*ташны кузгата алмый)* Көчем җитми, ах арыдым. (карана). Кемнәрдер килә. Әй тизрәк булыгыз әле.

**Кызлар**. Нәрсә бар?

**4 нче кыз**. Менә чишмәбез тыгылган. Аңа өстән ташлар төшкән. Менә

бу зур ташны кузгата алмыйм.

**Чишмә.**Коткарыгыз, зинһар, буылам, үләм!

**Кызлар.** Ягез әле кызлар, бергәләп күчереп карыйк. *(ташны читкә күчереп куялар, чишмә ага башлый)*

**Чишмә.** Исәнмесез минем кадерле дусларым, сезгә зур рәхмәтемне белдерәм. Мин сезнең авылдагы иң чиста, иң салкын, минераль матдәләргә иң бай һәм иң гүзәл чишмәләрнең берсе. Минем гасырдан артык тарихым бар. Авылыбызда Борхан исемле бабай булган. Ул кечкенәдән үк табигатьне яраткан, аның матурлыгына сокланган. Таңнан торып сандугачлар сайравын тыңлаган, чишмәләр белән сөйләшкән. Авыл янындагы бер чокырдан кечкенә генә чишмә саркып чыкканын да ул күргән һәм аның тирә-юнен чистартып, гел карап, тәрбияләп торган. Үзе үлгәндә улы Тимерханга бу чишмәне тәрбияләп торырга васыять итеп калдырган. Ә Тимерхан абый шушы ук васыятьне улы Рафиска йөкли. Һәм менә мин җир йөзендәге изге кешеләр ярдәме белән бүген нинди матурлыкка чумдым. Шатлыгым эчемә сыймый, ургыла-ургыла агам да агам. Ә тирә-юньдәге кешеләр минем суымны эчеп сусауларын басалар, тәннәренә сихәтлек алалар.

**1 нче кыз.** Бу чишмәнең суы кая агып төшә?

**4 нче кыз** Буага ага ул, буага. Ул суының чисталыгы, тирә-юненең матурлыгы белән данлыклы. Андагы балыкның исәбе юк. Әйдәгез сезне дә алып барам. Суымны гына кайтарып киләм дә.

***Чулпан чишмәдән су тутырып ала. Кызлар биюләрен дәвам итәләр. Бии-бии чыгып китәләр.***

*3 нче күренеш*

***Күл буенда малайлар балык тотып утыра.***

**1 нче малай.**Эләкте, эләкте! Кара миңа нинди зур балык эләкте. Кызылканат бугай бу малайлар.

**2 нче малай.** Тавышланма әле, минеке дә чиртә.

**3 нче малай.** Әйдә тарт инде, тизрәк бул. Җибәрәсең бит!

**2 нче малай.** Кара нинди зур балык. Табан бит бу, әйме абый?

**1 нче малай.** Егетләр, килегез әле, тартышыгыз әле. Миңа балыкның иң зурысы, җәен эләкте бугай.

***Тартышалар, бер алама ботинка сөйрәп чыгаралар. Көлешәләр.***

**2 нче малай.** Кайгырма Илфат, мин сиңа үземнең бер балыгымны бирермен.

*Кызлар керә.*

**1 нче кыз.** Исәнмесез егетләр, балык эләгәме?

**2 нче малай.** Эләгә, эләгә. Менә бит нинди зур балык тоттым.

**2 нче кыз.** Менә ичмасам, булдыргансың.

**3 нче кыз.** Егетләр сез йөзә беләсезме?

**1 нче малай.** Кызык та инде сез. Җәй буе су буенда ятып, йөзә дә белмәсәң?!

**2 нче малай.** Без әле сал да ясадык. Салга утырып, буаны иңләп-буйлап йөзәбез, моряклар булып уйныйбыз.

**3 нче малай.** Әйе, Илфат безнең капитан.

**4 нче малай.** Ә Рушан – штурман.

**2 нче малай.** Ә без – моряклар. Сезгә дә уйнап күрсәтикме?

**4 нче кыз.** Ягез әле?

***Егетләр башкаруында “Моряклар биюе”***

**2 нче кыз.** Ярый егетләр. Рәхмәт сезгә, без китик булмаса.

**Егетләр.** Сау булыгыз, кызлар.

*4 нче күренеш*

***Чәчәкле алан. Алан уртасында Раил белән Дилүс чирәм өстендә йөзтүбән яталар, ә Б.Раил чалкан яткан.***

**5 нче малай.** Эх, рәхәт тә соң безнең авылда!

**6 нчы малай.** Киң болыннарда колач җәеп, әти белән печән чабарга яратам мин.

**7 нче малай.**Тирә-юньдә күпме чәчәк. Бу болында кызлар да булса, шушы чәчәкләрнең барысын да шуларга җыеп бирер идем.

**8 нче малай.** Ә син беләсеңме соң, Дилүс, чәчәкләрне тиккә өзәргә ярамаганын. Кызлар күңеле күрәм дип, болынны ямьсезләр идеңме?

**7 нче малай.**Юк инде, бөтенесен дә түгел, иң матурларын, 3 сен генә өзәр идем.

**5 нче малай.** Кара әле, кара, әнә тегеннән кызлар килә түгелме соң?

**8 нче малай.** Хактан да. Менә бит ә, бирәм дигән колына, чыгарып куяр юлына ди.

**Егетләр.** Исәнмесез, кызлар, безнең чәчәкле болынга рәхим итегез.

**6 нчы малай.** Биредәге барлык чәчәкләр дә сезнеке дип уйлагыз.

**2 нче кыз.** Рәхмәт инде сезгә.

**3 нче кыз.** Бигрәкләр дә киң күңелле икәнсез.

***2 кыз йөгереп керәләр***

**1 нче кечкенә кызчык.** Алинә апа, сине эзләп хәлдән тайдым. Нишләп үзең белән мине дә ияртмәдең.

**2 нче кечкенә кызчык.** Мине дә Дилүс абыем ияртмичә чыгып киткән.

**2 нче кыз.** Сез кечкенә бит әле.

**3 нче кыз.** Юк, Алинә, алай димә. Безнең сеңелләребез кечкенәдән үк табигатебезнең гүзәллеген, аның кадерен белеп үсәргә тиешләр.

**4 нче кыз** Тирә-юнебезнең, сулыкларыбызның чисталыгы безенең сәламәтлегебез.

**3 нче кыз.** Без табигатебезне, аның байлыкларын саклый белергә тиешбез.

**7 нче малай.** Әйдәгез берәр уен уйныйбыз.

**2 нче кечкенә кызчык.** Туктагыз әле, без сезгә бер җыр җырлап күрсәтәбез.

***“Әйлән-бәйлән” җырын башкаралар***

**7 нче малай.** Әйдәгез кызлар, “Ал кирәк, гөл кирәк”ле уйныйбыз.

**Барысы бергә.** Әйдәгез.

*Малайлар һәм кызлар кара-каршы басып, “Ал кирәк, гөл кирәк”уенын уйныйлар.*

**1 нче кыз.** Ә хәзер Илсурыбызның да җырлавын тыңлыйк инде.

***Бер бала “Яратыгыз” җырын башкара. Калганнар кулга кул тотынышып, кушылып җырлыйлар.***

**1 нче малай.** Кызлар, малайлар, сезнең белән бик күңелле булды, көн дә кичкә авышып килә, өйләргә таралышыйк. Иртәгә тагын очрашырбыз, исән-сау булыйк!!!

***Балалар саубуллашып таралышалар.***